Registrasiestelsel veroorsaak herrie by Afrikaanse skole in noordeHoërskool Overkruin. Foto: Google Earth Dit lyk asof duplikasies op die nuwe aanlynregistrasiestelsel vir leerders in Gauteng die oorsaak was dat Engelse leerders nie aanvanklik plasing by Overkruin en Montana in die noorde in Pretoria gekry het nie. “Die onmiddellike bekommernis is nou aangespreek. Die meeste van die Engelse leerders is nou in die Engelse klasse by die skole geplaas,” het Bernard Jacobs, voorsitter van Hoërskool Overkruin se beheerliggaam, gesê. Jacobs is egter ongelukkig oor hoe die hele situasie tussen die ouers en die twee skole hanteer is. Panyaza Lesufi, Gauteng se LUR vir onderwys, het op 29 November met die beheerliggame van die twee skole en ongelukkige ouers vergader en die hoërskole gekap oor hul toelatingsbeleid. Lesufi het ondermeer geëis die skole moet transformeer en gesê hy sal alles wat Verwoerd opgebou het, ongedaan maak. “Die hele aangeleentheid het groot onsekerheid by ons skole se ouers en kinders veroorsaak. Ons is in effek van rassisme aangekla, maar daar is nou geen sprake daarvan dat die stelsel verbeter sal word nie, om nie eens te praat van die moontlikheid om die Engelse skool in die omgewing op te gradeer nie of om meer skole te bou nie. “Hierdie situasie is geskep deur onkunde van die departement en onbillikheid en ons skole sal sekerlik volgende jaar met dieselfde druk en onsmaaklikheid sit, omdat Overkruin en Montana weereens op die aanlynregistrasiestelsel as Engelse skole aangedui sal word,” het Jacobs gesê. Hy meen dit skep ŉ sekere verwagting by ouers dat hulle wel toelating vir Engelse kinders by die skole sal kry, dit terwyl die twee hoërskole beperkte Engelse klasse beskikbaar het. “Ons is steeds tegemoetkomend. Ons het juis ons Engelse onderrigbaan begin omdat daar nie genoeg Engelse skole in die noorde van Pretoria is nie. Tog het ons net soveel reg tot Afrikaanse onderwys en die reg om dit te beskerm, net soos wat hierdie kinders die reg het tot onderwys in Engels. Ek voel hierdie belange hoef nie te bots nie, maar dit sal verg dat die onderwysdepartement ook sy kant moet bring,” het hy gesê. Lesufi het Woensdag tydens ŉ mediakonferensie gesê 82 279 leerders is nog nie vir 2017 in skole geplaas nie. Hy het ook bevestig sekere gebiede in Gauteng, insluitend Boksburg, Lenasia en Pretoria-Noord, het reeds hul kapasiteit bereik en kan gladnie meer nuwe leerders aanvaar nie.